Gedagte vir die dag: Gehoorsaam om te lewe | Maroela Media
Dit gaan oor God. En oor die lewe. God is die Skepper van hemel en aarde. Psalm 19 het ons in verwondering laat buig voor die grootheid van ons Skepper-God. Ons het nie die taal gehad om sy onmeetlike skeppingswerke te beskryf nie. Saam met die psalmdigter het ons maar net in aanbidding gebuig voor die alhoë God. Skepper-God. My Skepper. Die God van die lewe.
En dan die wet wat my help om die kosbare gawe van die lewe reg te benut en te bestuur. God openbaar Hom in sy wet. Ek leer ken God se genade juis deur sy wet te gehoorsaam. Dit is wat ons teksvers sê: Gehoorsaamheid aan die wet is 'n waarborg vir die lewe.
Ek wil graag lewe. Ek wil graag die rykdom van God se genade geniet. Daarom wy ek my lewe aan dié God oor wie se skeppingswerke ek my verwonder, dié God wat my met sy volmaakte wet op die regte lewenskoers hou. Ek wil graag aan Hom gehoorsaam lewe.
Ek wil graag lewe om God se Naam te verheerlik.
Waarom sou 'n mens tog so dom wees om die Skepper van die lewe nie met die plan vir 'n gelukkige lewe te vertrou nie? Waarom so dom om daarna te hunker (!) om die wet te oortree, terwyl jy weet die wet is 'n waarborg vir die lewe? Miskien is ons so dom omdat ons te min na die sterre kyk en te selde die wonder van die wet oordink.
Die merk van God is die gebod, die insettinge en die verordeninge
Moet dit nie vir allerhande voordele probeer doen nie, doen dit uit 'n allesoorheersende liefde vir God.